**Anexa la Contractul nr. \_\_\_\_\_\_\_\_\_\_\_\_\_\_ din data de \_\_\_\_\_\_\_\_\_\_\_\_\_\_\_**

**Aspecte privind datele cu caracter personal**

**Definiții,** care se completează cu dispozițiile art. 4 din RGPD:

**„RGPD”** – înseamnă Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE, publicat în Jurnalul Oficial al Uniunii Europene L 119 (4.5.2016) și aplicabil de la 25 mai 2018.

**„Date cu caracter personal”** înseamnă orice informații privind o persoană fizică identificată sau identificabilă („persoana vizată”); o persoană fizică identificabilă este o persoană care poate fi identificată, direct sau indirect, în special prin referire la un element de identificare, cum ar fi un nume, un număr de identificare, date de localizare, un identificator online, sau la unul sau mai multe elemente specifice, proprii identității sale fizice, fiziologice, genetice, psihice, economice, culturale sau sociale.

**„Prelucrare”** înseamnă orice operațiune sau set de operațiuni efectuate asupra datelor cu caracter personal sau asupra seturilor de date cu caracter personal, cu sau fără utilizarea de mijloace automatizate, cum ar fi colectarea, înregistrarea, organizarea, structurarea, stocarea, adaptarea sau modificarea, extragerea, consultarea, utilizarea, divulgarea prin transmitere, diseminarea sau punerea la dispoziție în orice alt mod, alinierea sau combinarea, restricționarea, ștergerea sau distrugerea.

**„Consimțământ”** al persoanei vizate înseamnă orice manifestare de voință liberă, specifică, informată și lipsită de ambiguitate a persoanei vizate prin care aceasta acceptă, printr-o declarație sau printr-o acțiune fără echivoc, ca datele cu caracter personal care o privesc să fie prelucrate.

**„Operator”** înseamnă persoana fizică sau juridică, autoritatea publică, agenția sau alt organism care, singur sau împreună cu altele, stabilește scopurile și mijloacele de prelucrare a datelor cu caracter personal; atunci când scopurile și mijloacele prelucrării sunt stabilite prin dreptul Uniunii Europene sau dreptul intern, operatorul sau criteriile specifice pentru desemnarea acestuia pot fi prevăzute în dreptul Uniunii Europene sau în dreptul intern.

**„Persoana împuternicită de operator”** înseamnă persoana fizică sau juridică, autoritatea publică, agenția sau alt organism care prelucrează datele cu caracter personal în numele operatorului.

**„Destinatar”** înseamnă persoana fizică sau juridică, autoritatea publică, agenția sau alt organism căreia (căruia) îi sunt divulgate datele cu caracter personal, indiferent dacă este sau nu o terță parte.

Conform cerințelor legale în vigoare, inclusiv a celor instituite în cuprinsul Regulamentului general privind protecția datelor, S.C. S.S.H. HIDROSERV S.A. prelucrează în condiții de siguranță și numai pentru scopurile specificate, datele cu caracter personal puse la dispoziția sa de către persoane fizice.

**Datele cu caracter personal** furnizate de Client sau obținute în mod direct de la acesta, sunt prelucrate de S.C. S.S.H. HIDROSERV S.A. în baza relației contractuale derulate între aceștia, în **scopul** sau în legatură cu executarea contractului încheiat între părți (i.e. elaborarea contractelor, gestionarea acestor contracte, prestarea servicilor contractate, respectarea cerințelor legale sau profesionale aplicabile, contabilitate, evidențe interne, arhivare internă etc.).

**Operator.** Operatorul este, în principal, S.C. S.S.H. HIDROSERV S.A., având datele de identificare prezentate în partea introductivă a contractului, care este parte în prezentul Contract încheiat cu Clientul.

**Persoana împuternicită.** Persoanele împuternicite care prelucrează date cu caracter personal în numele Operatorului în conformitate cu Scopurile menționate mai sus sunt: subcontractorii (aprobați de partener/client).

Operatorul (operatorii) de date cu caracter personal și persoana împuternicită (persoanele împuternicite) vor stabili garanții tehnologice, fizice, administrative și procedurale în conformitate cu standardele impuse de legislația aplicabilă și procedurile interne, pentru a proteja și asigura confidențialitatea, integritatea și accesabilitatea datelor cu caracter personal prelucrate. Măsurile de protecție vor preveni utilizarea neautorizată a datelor cu caracter personal, accesul neautorizat la datele cu caracter personal și pentru a preveni o încălcare a securității datelor cu caracter personal (incident de securitate) în conformitate cu politicile S.C. S.S.H. HIDROSERV S.A., cu RGPD și cu legislația națională aplicabilă.

În cazul în care are loc o încălcare a securității datelor cu caracter personal, persoana desemnată de către S.C. S.S.H. HIDROSERV S.A., **notifică incidentul de securitate Autorității Naționale de Supraveghere a Prelucrării Datelor cu Caracter Personal** fără întârzieri nejustificate, în termen de cel mult 72 de ore de la data la care a luat la cunoștință de aceasta, cu excepția cazului în care este susceptibilă să genereze un risc pentru drepturile și libertățile persoanelor vizate. Totodată, notifică persoana vizată cu privire la încălcarea securității datelor cu caracter personal în condițiile impuse prin RGPD.

**Prelucrarea datelor** cu caracter personal este necesară pentru executarea prezentului Contract și este efectuată în scop contractual și legal cu respectarea principiilor stabilite de RGPD.

**Categorii de date prelucrate:**

* Numele și prenumele;
* Cetățenia;
* Data și locul nașterii;
* Date bancare (IBAN, titular cont);
* Semnătura;
* Telefon/fax/e-mail;
* Adresa (domiciliu/reședința);
* Codul numeric personal (din categoria datelor cu caracter special);
* Datele cărții de identitate.

**Categoria/categoriile de persoane vizate**. Persoanele fizice, semnatare ale contractelor încheiate între părți.

**Categoriile de destinatari către care se pot divulga datele cu caracter personal colectate sunt:** autorități ale statului (autorități de reglementare și control, autorități fiscale etc.).

**Sursa datelor cu caracter personal.**

**Durata prelucrării.** Datele cu caracter personal vor fi prelucrate (inclusiv stocate) pe toată perioada necesară pentru realizarea scopurilor anterior referite (durata contractului încheiat între părți), cât și ulterior (după încetarea contractului încheiat între părți) în vederea menținerii evidențelor contractelor, pentru protejarea drepturilor în justiție și exercitarea altor drepturi conform legii și contractelor încheiate, cu respectarea prevederilor legale aplicabile în materie.

**Persoanele fizice (titularii datelor cu caracter personal) au dreptul** de a cere accesul la datele lor cu caracter personal și rectificarea acestora, ștergerea datelor lor cu caracter personal, restricționarea prelucrării lor, de a obiecta la prelucrarea acestora, precum și dreptul la portabilitatea datelor. Cu privire la drepturile descrise în prezentul paragraf precum și a altor drepturi prevăzute în RGPD, persoanele fizice se pot adresa operatului la adresa de e-mail a **persoanei responsabile cu protecția datelor desemnată**, respectiv: [office@hidroserv.ro](mailto:office@hidroserv.ro).

Persoanele fizice pot adresa întrebări cu privire la colectarea și prelucrarea datelor cu caracter personal în cadrul S.C. S.S.H. HIDROSERV S.A. la adresa anterior referită. De asemenea, persoanele fizice (titularii datelor cu caracter personal) **au dreptul de a depune o plângere** la Autoritatea Națională de Supraveghere a Prelucrării Datelor cu Caracter Personal ([www.dataprotection.ro](http://www.dataprotection.ro)) în cazul în care consideră că prelucrarea datelor cu caracter personal referitoare la aceștia încalcă prevederile legale aplicabile în materie.

|  |  |
| --- | --- |
| **Achizitor,**  **S.S.H. HIDROSERV S.A.** | **Prestator,**  **………………………………………….** |